ኢትዮ ቴሌኮም ከ25 ቢሊዮን ብር በላይ ገቢ ማግኘቱን አስታወቀ
ማህሌት አብዱል አዲስ አበባ፡- ኢትዮ ቴሌኮም በ2013 በጀት ዓመት በመጀመሪያው ስድስት ወር 25 ነጥብ 57 ቢሊዮን ብር ገቢ በማግኘት የእቅዱን 95 በመቶ ማሳካት መቻሉን አስታወቀ፡፡ ከ25 ሺ በላይ ለሚሆኑ ዜጎች ከቴሌኮም ጋር ተዛማጅ በሆኑ መስኮች የሥራ ዕድል መፍጠር መቻሉንም ገለጸ፡፡ የኢትዮ ቴሌኮም ዋና ሥራ አስፈጻሚ ወይዘሪት ፍሬሕይወት ታምሩ የድርጅቱን የስድስት ወራት አፈፃፀም አስመልክተው ትናንት በሰጡት መግለጫ እንዳስታወቁት፤ ኩባንያው በጀት ዓመቱ በመጀመሪያዎቹ ስድስት ወራት 25 ነጥብ 57 ቢሊዮን ብር ገቢ በማግኘት የእቅዱን 95 በመቶ ማሳካት ችሏል፡፡ ይህም ከሚሰጣቸው ምርትና አገልግሎቶች በስድስት ወራት ያስገባው ገቢ ካለፈው ተመሳሳይ ወቅት ጋር ሲነፃፀር በ12 ነጥብ 3 በመቶ ከፍ ያለ ነው፡፡ ስኬቱ የደንበኞች የቴሌኮም አጠቃቀምን ለማሳደግና ተሞክሯቸውን ለማሻሻል የሚያስችሉ የኔትወርክ ማስፋፊያ፤ የአገልግሎት ጥራት ማሻሻያ እንዲሁም የደንበኞችን ፍላጎትና ወቅታዊነት የተላበሱ 21 አዳዲስ እና 18 ነባር የሀገር ውስጥና የዓለም አቀፍ ምርትና አገልግሎቶችን በማሻሻል ለደንበኞች ማቅረብ በመቻሉ የተመዘገበ መሆኑን አስታውቀዋል። እንደ ወይዘሪት ፍሬሕይወት ገለፃ፤ የተገኘው ገቢ በአገልግሎት ዓይነት ሲታይ የሞባይል ድምፅ 49 በመቶ ድርሻ ሲኖረው ዳታና ኢንተርኔት 26 ነጥብ ዓለም አቀፍ ጥሪ 10 ነጥብ 3 በመቶ እሴት የሚጨምሩ አገልግሎቶች የ11 በመቶ እንዲሁም ሌሎች አገልግሎቶች 3 ነጥብ 4 ድርሻ አላቸው። ከዚህም በተጨማሪ የውጭ ምንዛሬ ከሚያስገኙ አገልግሎቶች 80 ነጥብ 21 ሚሊዮን ዶላር በማግኘት የእቅዱን 105 ነጥብ 3 በመቶ ያሳካ ሲሆን ካለፈው በጀት ዓመት ተመሳሳይ ወቅት ጋር ሲነፃፀር የ5 ነጥብ 9 በመቶ እድገት አስመዝግቧል። ይህም ሊገኝ የቻለው አዳዲስ የገቢ ምንጮችን በመተግበርና የውጭ ምንዛሬን የሚያሳጡ የቴሌኮም ማጭበርበር ተግባራትን በተለያዩ ሥልቶች በመከላከል፤ የተቋም ደህንነትን ለማረጋገጥ ልዩ ትኩረት በማድረግ እና ዓለም አቀፍ ቢዝነስ አጋሮቹ ጋር ያለውን ግንኙነት ለማሻሻልና ለማጠናከር ሰፊ ሥራ በመከናወኑ መሆኑን አብራርተዋል።‹‹ኩባንያችን በግማሽ ዓመቱ ብቻ 16 ነጥብ 24 ቢሊዮን ብር ታክስና 500 ሚሊዮን ዲቪደንድ ገቢ በማድረግ የሚጠበቅበትን ኢኮኖሚያዊ አስተዋፅኦ ለመወጣት ችሏል›› ያሉት ሥራ አስፈጻሚዋ፤ በተጨማሪም በቬንደር ፋይናሲንግ ሞዳሊቲ ለተከናወኑ ፕሮጀክቶች ብድር 4ነጥብ 7 ቢሊዮን ብር ክፍያ በመፈፀም ከአጋሮቹ ጋር ያለውን መልካም ግንኙነትና ተዓማኒነት ማስቀጠል መቻሉን ገልፀዋል።የኢትዮ ቴሌኮም የደንበኞች ብዛት 50 ሚሊዮን የደረሰ ሲሆን ካፈው በጀት ዓመት ተመሳሳይ ወቅት ጋር ሲነፃፀር የ11 ነጥብ 2 በመቶ እድገት ማሳየቱን አስታውቀዋል። በበጀት ዓመቱም ስድስት ወራት ብቻ ከቴሌኮም ጋር ተዛማጅ በሆኑ ሥራዎች ለተሰማሩ ከ25ሺ ለሚልቁ ዜጎች የሥራ ዕድል መፍጠር መቻሉን ወይዘሪት ፍሬሕይወት አመልክተዋል። እንዲሁም ለማህበራዊ ፋይዳ ባላቸው ሀገራዊ ጉዳዮች 322 ነጥብ 35 ሚሊዮን ብር በዓይነትና በገንዘብ ድጋፍ ማድረጉን ጠቁመዋል። በአገሪቱም ሆነ በዓለም አቀፍ ደረጃ የኮሮና ወረርሽኝ መስፋፋት፣ በየአካባቢው የተከሰቱ ግጭቶችና የሳይበር ጥቃት ሙከራዎች ኩባንያው በስድስት ወራቱ ከገቢ አንፃር ያቀደውን እቅድ ሙሉ ለሙሉ እንዳያሳክ ካጋጠሙት ችግሮች መካከል የሚጠቀሱ መሆናቸውን አመልክተዋል። በተለይ በትግራይ ክልል
ከተከሰተው አለመረጋጋትና ሕግ
ማስከበር ዘመቻ ጋር
በተያያዘ በመሰረተ ልማት
ላይ የተፈፀሙ ጉዳቶች
አገልግሎት መቋረጡ ለአፈፃፀሙ
ሙሉ ለሙሉ አለመሳካት
የማይናቅ ሚና እንደነበረው
ያስታወሱት ዋና ሥራ
አስፈጻሚዋ፤ በዚህ ረገድ
የደረሰው ጉዳት ምንም
እንኳን ከባድና ብዙ
ጊዜ የሚወስድ ቢሆንም
በአሁኑ ወቅት በተደረገው
ርብርብ በውቅሮ፣ ነጋሺ፣
አዲግራትና ህዳገ ሐሙስ
የተባሉ አካባቢዎች አገልግሎት
መስጠት መጀመሩን አስታውቀዋል።አዲስ ዘመን  ጥር 14/2013